Þingræður haldnar á Alþingi Íslendinga



Herra forseti. Ég finn mig knúinn til þess að minna á það að fyrir jól lagði ég fram frv. í þessari hv. d. um framlengingu á söluskattsstigi sem fyrst og fremst fer til niðurgreiðslu á olíu til húshitunar. Þetta mál var algjörlega óbreytt frá því sem það hafði verið s.l. ár. Þau lög, sem nm þetta gilda nú, renna út 29. febr. Það er því skammur tími til stefnu til þess að afgr. þetta mál, ef ekki er ætlast til þess að þessi skattgreiðsla og þessi styrkur falli niður, þar sem. það á eftir að fara gegnum tvær umr. í þessari hv. d. og síðan í gegnum Nd. Ég vona og ég veit það reyndar að n. beggja d. munu hafa unnið að þessu máli með góðum vilja. Það er sjálfsagt hægt að afgr. það á þeim dögum vikunnar sem eftir eru. En hér má engu skeika og eins og ég sagði, þá finn ég mig neyddan til þess að vekja athygli hv. dm á því að hér er um að ræða að koma þessu máli í gegn eða að þetta söluskattsstig falli niður og þá þar af leiðandi olíustyrkurinn og fjárveitingar í önnur þau verkefni sem gert er ráð fyrir í þessu frv.



Herra forseti. Þar sem það mál, sem hér var rætt um af hæstv. viðskrh., er í þeirri n. sem ég er formaður fyrir, þá sé ég ástæðu til þess að segja um þetta nokkur orð. Fjh.- og viðskn. beggja d. hafa starfað saman að afgreiðslu þessa máls Eins og frv. var þegar það var lagt fram, þá gerði það ráð fyrir því að olíustyrkur yrði óbreyttur. En við starf n. hefur komið í ljós að upphitun með olíu hefur hækkað mjög stórlega og bilið breikkað varðandi kostnað við kyndingu húsa með hinum ýmsu aðferðum, þ.e.a.s. rafmagni, hitaveitu og olíu. Við töldum nauðsynlegt að reyna að finna einhverja leið til þess að gera það kleift að lækka þennan styrk eitthvað og höfum unnið að því. Ég geri mér fyllilega grein fyrir því og mun leggja áherslu á að n. skili áliti í fyrramálið, þannig að það verði hægt að koma þessu máli áfram í þessari d. á morgun.



Herra forseti. Það kemur oft fyrir að við stjórnarandstæðingar sjáum okkur neydda til að kvarta yfir vinnubrögðum í n. þingsins, því að staðreyndin er sú að vinnubrögðin í n. þingsins eru mjög slæm. Ég get leyft mér að kvarta yfir því að sumar n. deildarinnar hafa komið allt of sjaldan saman, og á það sem sagt við þær flestar. Hitt er harla óvenjulegt. að ráðh. sjái sig tilneyddan að kvarta yfir því við d. að vinnulið hans í n. standi ekki í stöðu sinni og afgr. ekki mál. Og þeim mun óvenjulegra er það sem formaður n. er í sama flokki og ráðh. Ég vil sem sagt einungis af þessu tilefni fullvissa hæstv. ráðh. um að það stendur síður en svo á stjórnarandstöðinni að afgr. þetta mál. Það fer ekki á milli mála að olíukostnaðurinn er gífurleg byrði á því fólki sem verður að hita hús sin með olíu og því ber brýna nauðsyn til þess að samþ. áframhald olíustyrksins, enda þótt það sé skoðun okkar í stjórnarandstöðinni að sú upphæð, sem hæstv. ráðh. hefur ætlað til þeirra þarfa, sé allt of lág og þurfi að hækka. En sem sagt, ef ráðh, getur náð árangri í því að fá liðsmenn sína til að standa í stöðu sinni, þá stendur sannarlega ekki og hefur ekki staðið upp á stjórnarandstöðuna að afgr. þetta mál.



Herra forseti. Fjh.- og viðskn. hefur tekið til athugunar frv. til laga um flugvallagjald, og leggur n. til að frv. verði samþ., en Jón Árm. Héðinsson og Ragnar Arnalds undirrita nál. með fyrirvara. Það var gert ráð fyrir því við afgreiðslu fjárlaga að tekjur af flugvallagjaldi mundu nema 235 millj. kr. Þetta frv. er í samræmi við þá afgreiðslu sem fjárlög hlutu, og hér er gert ráð fyrir því að þessar tekjur nemi 235 millj. kr. eða gjaldið verði 1500 kr. á hvern farþega sem ferðast frá Íslandi til annarra landa, en 200 kr. í innanlandsflugi. Hér er því um allmikla lækkun á þessu gjaldi að ræða. Það má vissulega um það deila hvort ástæða sé til að lækka þetta gjald, en það var ekki gert ráð fyrir meiri tekjum af þessu gjaldi við afgreiðslu fjárlaga. Ég vil láta það koma fram, að það var álit margra í n. að það væri æskilegt að tekjur af slíku gjaldi rynnu til flugmálanna og fjármagnið yrði notað til þess að byggja upp flugvelli og bæta öryggi flugvalla. Hins vegar er ljóst að það er ekki svigrúm til þess nú að taka ákvörðun um að þessar tekjur skuli leggjast í sérstakan sjóð. En ég hef tekið eftir því að allshn. Sþ. hefur lagt til að samþ. verði þáltill. um áætlunargerð í flugmálum, og þegar slík áætlanagerð er framkvæmd þarf jafnframt að hafa í huga tekjur til að standa undir henni. Ég vænti þess að stefnt verði að því að tekjur af þessu gjaldi renni til flugmála, hvort sem það verður gert við afgreiðslu fjárlaga eða tekjustofn þessi verði markaður.



Herra forseti. Um þetta frv. er ástæðulaust að hafa mörg orð. Flugvallaskatturinn var á lagður fyrir einu ári og þá studdum við þá breytingu, ekki síst með það í huga að jafnhliða því að skatturinn var á lagður var söluskattur af flugfarmiðum afnuminn Það var því um að ræða breyt. sem tvímælalaust var til mikilla hagsbóta fyrir þá sem langt eiga að sækja með flugvélum hér innanlands. Hins vegar hef ég undirritað nál. um þetta frv. nú með fyrirvara vegna þess að það er og var skoðun mín, að þetta sérstaka flugvallagjald ætti að leggja í sérstakan sjóð til þess að hraða flugvallagerð innanlands. Sú var skoðun mín fyrir einu ári og sú skoðun mín er óbreytt.



Herra forseti. Ég skal ekki lengja þessar umr. mjög, en ég vildi taka undir það sem kom fram bæði hjá hv. frsm. n. og hv. síðasta ræðumanni, að leggja beri þetta gjald í flugvallasjóð til framkvæmda að flugmálum. Vil ég endurtaka það, sem ég sagði við 1. umr., að ég tel ákaflega nauðsynlegt að tryggja framkvæmdum á sviði flugmála tekjur á svipaðan máta og gert er um vegamál. Ég er þeirrar skoðunar að fyrr komist ekki gott lag á áætlanagerð á þessu sviði, en stefna ber að því að gera áætlanir til nokkurra ára. Ég tel reyndar að í slíkan sjóð ætti fleira að renna, eins og t.d. tekjur af Keflavíkurflugvelli, og annað mætti nefna. En ég ætla ekki að fara út í það hér, ekki til þess staður né stund, en fyrst og fremst lýsa fylgi mínu við þær hugmyndir sem hér hafa komið fram og ég hef reyndar gert að mínum áður.